b'\n_START_ARTICLE_\nPriskledni\xc5\xa1tvo\n_START_PARAGRAPH_\nPriskledni\xc5\xa1tvo ali komenzal\xc3\xadzem (latinsko con - pri + mensa - miza) ozna\xc4\x8duje razmerje dveh ali ve\xc4\x8d organizmov, bodisi rastlin, \xc5\xbeivali ali rastlin in \xc5\xbeivali, pri katerem ima eden od organizmov (prisklednik) koristi, drugi (gostitelj) pa nima niti koristi niti \xc5\xa1kode. Gre za neke vrste so\xc5\xbeitja. Organizma lahko \xc5\xbeivita povsem neodvisno eden od drugega. S takim odnosom si predvsem prisklednik pove\xc4\x8da mo\xc5\xbenosti za obstoj v mno\xc5\xbeici konkurence v naravi, saj u\xc5\xbeiva del gostiteljeve hrane, biva v njegovem bivali\xc5\xa1\xc4\x8du ali pa izkoristi njegovo telo za prevozno sredstvo, medtem pa gostitelj zaradi tega ni ni\xc4\x8d o\xc5\xa1kodovan. Poleg priskledni\xc5\xa1tva se v odnosih med organizmi razvijejo \xc5\xa1e zajedalstvo (parazitizem) in so\xc5\xbeitje (mutualizem)._NEWLINE_Priskledni\xc5\xa1tvo je lahko neobvezno (fakultativno) ali pa obvezno (obligatno). V slednjem primeru je en \xc4\x8dlan so\xc5\xbeitja, tj. prisklednik, popolnoma odvisen od drugega \xc4\x8dlana, gostitelja; \xc4\x8de pogine gostitelj, pogine skupaj z njim tudi prisklednik. Fakultativno priskledni\xc5\xa1tvo se pojavi pod vplivom okoljskih dejavnikov.\n_START_SECTION_\nPrimeri priskledni\xc5\xa1tva\n_START_PARAGRAPH_\nPriskledni\xc5\xa1tvo predstavlja npr. mravlji\xc5\xa1\xc4\x8de, kjer se lahko razne \xc5\xbeu\xc5\xbeelke in pr\xc5\xa1ice prehranjujejo z ostanki hrane, ne da bi to motilo mravlje; hijena se prav tako prehranjuje z ostanki hrane, ki jo lev pusti. Rakovica i\xc5\xa1\xc4\x8de zaveti\xc5\xa1\xc4\x8de v \xc5\xa1koljki; ptice bodisi prena\xc5\xa1ajo na sebi pr\xc5\xa1ice, gliste, manj\xc5\xa1e \xc5\xbeu\xc5\xbeelke brez kril in jim tako omogo\xc4\x8dijo \xc5\xa1ir\xc5\xa1e gibanje, bodisi izkoristijo \xc5\xbeivino, ki odganja mr\xc4\x8des in je tako la\xc5\xbeje dostopen za njih._NEWLINE_V Jadranskem morju je poznan primer odnosa med o\xc5\xbeigalkarji rodu Chrysaora in mladimi ribami rodu Caranx, pri katerem se ribe v primeru ogro\xc5\xbeenosti skrijejo pod meduzin klobuk._NEWLINE_V rastlinskem svetu so npr. mahovi in kukavi\xc4\x8devke, ki rastejo kot epifiti na drevesih, prav tako primer priskledni\xc5\xa1tva. Le-te na ta na\xc4\x8din dobijo potrebno svetlobo in hranila.'